© Юлия Лазарова Георги и Кирил Домусчиеви

Братята Кирил и Георги Домусчиеви официално станаха собственици на "Нова телевизия". От медията съобщиха, че българското дружество "Адванс Медиа Груп" е приключило успешно сделката с шведската компания MTG за продажбата на "Нова броудкастинг груп" АД.

"Адванс медиа груп" ЕАД е собственост на холдинга на двамата братя "Адванс пропъртис" ООД. Акциите, представляващи 100 % от капитала на "Нова броудкастинг груп" АД, бяха прехвърлени днес на дружеството срещу сумата от 185 млн. евро. Повече за сделката четете тук.

Председателят на Конфедерацията на работодателите и индустриалците в България (КРИБ) Кирил Домусчиев няма да има ръководна функция е медията. Неговият брат Георги обаче ще е новият председател на Съвета на директорите на "Нова Броудкастинг Груп" АД. В борда влизат още Тонка Генова – финансист, и Николай Василчев – юрист.

За изпълнителни директори на "Нова Броудкастинг Груп" АД са назначени Вяра Анкова и Николай Андреев, който е дългогодишен финансов директор на дружеството. Силва Зурлева остава съветник на борда.

Георги Домусчиев обяви, че желанието му е да поддържа досегашната политика на "Нова Броудкастинг Груп" на "свободна и обективна медия, с високо качество на телевизионното и дигитално съдържание, лоялна към зрителите и коректна към партньорите".

"Ще инвестираме в ускорена модернизация на телевизията, в човешкия капитал и в създаването на все повече български продукции. "Нова телевизия" ще бъде българска телевизия, подкрепяща българските сериали, филми и развлекателни програми", каза още Домусчиев.

На 22 март Комисията за защита на конкуренцията (КЗК) разреши на Кирил и Георги Домусчиеви да купят "Нова телевизия". Решението на КЗК дойде само месец след началото на проверката, която трябваше да установи дали има опасения за ефекта от сделката върху конкурентната среда на този пазар.

"В портфолиото на "Нова Броудкастинг Груп" АД влизат 7 телевизионни канала. Компанията е най-големият участник на онлайн пазара в страната, достигайки до около 75% от хората, използващи интернет в България. В нея работят 650 човека", се казва в съобщението на "Адванс медиа груп" .